Afrikaanse siwet - Wikipedia
Afrikaanse siwet, Civettictis civetta
Spesie: C. civetta
Die Afrikaanse siwet (Civettictis civetta) is 'n lid van die familie Viverridae en die subfamilie Viverrinae. Die soogdier kom in die noorde van Suid-Afrika, Zimbabwe, Mosambiek en die noorde van Botswana voor. Die dier staan ook bekend as die siwetkat.
Die dier is gryswit met dowwe kolle op die voorkwarte en reëlmatige swart kolle wat op die agterkante oorgaan in strepe. Daar is 'n streep wat al op die rug langs loop en tussen die ore begin. Die bene is swart en die stert is wollerig en gering met 'n swart punt. Die ore is gerond met wit punte. Sy totale lengte is 120-140 cm en die stert is 40-50 cm lank. Sy skouerhoogte is 40 cm en sy massa is 9-15 kg.
Hulle verkies bosveld met ruigtes en genoeg onderbos, verkieslik in 'n waterryke omgewing. Die diertjie is naglewend en sku. Hulle is op hul aktiefste vroeg in die aand en net voor sonop. Hulle leef gewoonlik alleen. Hulle eet insekte, muise, wilde vrugte, reptiele, paddas en voëls. Hulle natuurlike vyande is die leeu, luiperd en luislang. Een tot vier kleintjies word na 'n dratyd van ±2 maande tussen Augustus en Desember gebore.
Wikimedia Commons bevat media in verband met Afrikaanse siwet.
Wikispecies het meer inligting oor: Afrikaanse siwet
↑ Ray, J., Gaubert, P. & Hoffmann, M. (2008). "Civettictis civetta". IUCN Rooilys van Bedreigde Spesies. Weergawe 2010.1. Internasionale Unie vir die Bewaring van die Natuur. Verkry op 12 Junie 2010. AS1-onderhoud: Veelvoudige name: authors list (link)
Ontsluit van "https://af.wikipedia.org/w/index.php?title=Afrikaanse_siwet&oldid=1367623"
Die bladsy is laas op 18 Julie 2015 om 17:38 bygewerk.